王昭君怨諸詞人連句（伯二七四八）一首
作者：佚名
朝代：唐

paragraphs: 掖庭嬌幸在蛾眉，争用黃金寫艷姿。
始言恩寵由君意，誰謂容顏信畫師。
微軀一自入深宮，春華幾度落秋風。
君恩不惜便（更）衣處，妾貌應殊畫壁中。
聞道和親將我敞（撇），選貌披圖遍宮掖。
圖中容貌既不如，選後君王空悔惜。
始知王意本相親，自恨丹青每誤身。
昔是宮中薄命妾，今成塞外斷腸人。
九重恩愛應長謝，萬里關山愁遠嫁。
飛來北地不勝春，月照南庭空度夜。
夜中含涕獨嬋娟，遥念君邊與朔邊。
毳幕不同羅帳日，氈裘非復錦衾年。
長安高闕三千里，一望能令一心死。
秋來懷抱既不堪，況復南飛雁聲起。